สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้ นายอำพน กิตติอำพน องคมนตรี เชิญผ้าห่มกันหนาวพระราชทานไปมอบแก่ราษฎรที่ประสบภัยหนาวในพื้นที่จังหวัดกาฬสินธุ์
สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้ นายอำพน กิตติอำพน องคมนตรี เชิญผ้าห่มกันหนาวพระราชทานไปมอบแก่ราษฎรที่ประสบภัยหนาวในพื้นที่จังหวัดกาฬสินธุ์ ณ หอประชุมโรงเรียนสหัสขันธ์ศึกษาและหอประชุมที่ว่าการอำเภอสมเด็จ จังหวัดกาฬสินธุ์

วันนี้ 3 ธันวาคม 2561 เวลา 10.00 น. สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้ นายอำพน กิตติอำพน องคมนตรี ร่วมกับมูลนิธิราชประชานุเคราะห์ ในพระบรมราชูปถัมภ์ เชิญผ้าห่มกันหนาวพระราชทาน จำนวน 1,500 ผืน ไปมอบแก่ราษฎรที่ได้รับผลกระทบจากภัยหนาวในพื้นที่ ณ หอประชุมโรงเรียนสหัสขันธ์ศึกษา 
ต่อจากนั้น สมเด็จพระเจ้าอยู่หัว ทรงพระกรุณาโปรดเกล้าโปรดกระหม่อมให้ นายอำพน กิตติอำพน องคมนตรี ร่วมกับมูลนิธิราชประชานุเคราะห์ ในพระบรมราชูปถัมภ์ เชิญผ้าห่มกันหนาวพระราชทาน จำนวน 1,500 ผืน ไปมอบแก่ราษฎรที่ได้รับผลกระทบจากภัยหนาวในพื้นที่อำเภอสมเด็จ ณ หอประชุมที่ว่าการอำเภอสมเด็จ จังหวัดกาฬสินธุ์ เพื่อช่วยบรรเทาความหนาวในเบื้องต้นและเป็นขวัญกำลังใจ

ในโอกาสนี้ องคมนตรี ได้เชิญพระราชกระแสทรงห่วงใยของสมเด็จพระเจ้าอยู่หัว ไปกล่าวให้กับราษฎรที่ได้รับผลกระทบให้ได้รับทราบและทรงพระกรุณาโปรดเกล้าโปรดกระหม่อมพระราชทานอาหารเลี้ยงแก่ราษฎรที่เดินทางมารับผ้าห่มกันหนาวพระราชทาน 
ในการนี้ องคมนตรี ลงพื้นที่เชิญถุงพระราชทานและผ้าห่มกันหนาวพระราชทานไปมอบแก่ครอบครัวราษฎรในอำเภอสหัสขันธ์ จำนวน 3 ครอบครัว และในอำเภอสมเด็จ จังหวัดกาฬสินธุ์ จำนวน 3 ครอบครัว ป่วยเป็นคนไข้ติดเตียงและผู้สูงอายุ ต่างปลื้มปีติและสำนึกในพระมหากรุณาธิคุณของสมเด็จพระเจ้าอยู่หัว
จังหวัดกาฬสินธุ์ แบ่งการปกครองออกเป็น 18 อำเภอ 135 ตำบล 1,584 หมู่บ้าน  ลักษณะภูมิประเทศมีลักษณะเป็นภูเขาสูงและสลับพื้นที่ราบลุ่มมีน้ำท่วมขังและมีป่าไม้สลับพื้นที่ราบสูง  ซึ่งในฤดูหนาวจะมีสภาพอากาศที่หนาวเย็น  โดยเฉพาะราษฎรที่อาศัยบริเวณรอยต่อพื้นที่ป่าไม้และภูเขา ราษฎรจะได้รับผลกระทบจากสภาพอากาศหนาวเย็นกว่าพื้นที่อื่นๆ